KIRJALLINEN KYSYMYS E-2048/02

esittäjä(t): Jaime Valdivielso de Cué (PPE-DE) komissiolle

(10. heinäkuuta 2002)

Aihe: Sisämarkkinat

Ranskan suurimmat maatalousjärjestöt, FNSEA ja Nuoret maanviljelijät, uhkasivat hiljattain maan johtavaa jakelukanavaa ja vaativat ranskalaisia hedelmiä myyntiin ja ettei espanjalaisia tuotteita ostettaisi. Vaatimustensa noudattamisen varmistamiseksi he muun muassa valvovat ranskalaisia kauppapaikkoja.

Näiden toimien seurauksena etenkin persikoiden ja nektariinien tukkuhinnat ovat laskeneet 30 prosentilla viime vuoteen verrattuna, mistä aiheutuu huomattavia tappioita alalle.

Tietääkö komissio tästä tilanteesta?

Mihin toimiin se aikoo ryhtyä tämän ongelman ratkaisemiseksi? Milloin näihin toimiin ryhdytään?

Miten tämä aiotaan korvata espanjalaisille tuottajille, joihin ranskalaiset maanviljelijät kohdistavat samankaltaisia toimia miltei vuosittain?

Franz Fischlerin komission puolesta antama vastaus

(12. elokuuta 2002)

Komissio on saanut tietoa ranskalaisten maatalousjärjestöjen toteuttamista pelottelu- ja uhkailutoimista, jotka vaikeuttavat Espanjasta peräisin olevien hedelmien ja vihannesten kaupan pitämistä Ranskassa.

Saatuaan tiedon kyseisistä tapahtumista komissio kääntyi välittömästi Ranskan viranomaisten puoleen ja muistutti näitä velvollisuuksista, joita niiden on tässä yhteydessä noudatettava EY:n perustamissopimuksen 10 ja 28 artiklan nojalla, sellaisina kuin tuomioistuin niitä tulkitsee 9. joulukuuta 1997 asiassa C-265/95 antamassaan tuomiossa(1). Lisäksi asetuksen (EY) N:o 2679/98(2) 4 artiklassa säädetään, että jos jokin este ilmenee ja jollei 2 artiklasta muuta johdu, asianomaisen jäsenvaltion on toteutettava kaikki tarvittavat ja suhteelliset toimenpiteet niin, että tavaroiden vapaa liikkuvuus jäsenvaltion alueella varmistetaan perustamissopimuksen mukaisesti, ja ilmoitettava välittömästi komissiolle toimista, jotka sen viranomaiset ovat toteuttaneet tai aikovat toteuttaa.

Ranskan viranomaiset ovat ilmoittaneet, että kahden suuren valintamyymälän myyntipöydille asetetut espanjalaiset hedelmät ja vihannekset tuhoutuivat mielenosoittajien mellastuksissa ja että nämä mielenosoittajat eivät noudattaneet ammattijärjestönsä ohjeita. Ranskan viranomaiset korostavat, että poliisin väliintulon lisäksi vahinkoja kärsineet osapuolet voivat hakea Ranskan lain mukaisia korvauksia ja että mielenosoittajien toiminta ei kohdistunut erityisesti espanjalaisiin tuotteisiin vaan ennen kaikkea tiettyjen suurten valintamyymälöiden huonoihin käytänteisiin alueellisten tuotteiden menekkivaikeuksien yhteydessä.

Komissio seuraa edelleen tiiviisti hedelmien ja vihannesten kaupan pitämistä Ranskassa ja on pyytänyt uudemman kerran Ranskan viranomaisilta tarkempia tietoja toimista, joihin ne ovat ryhtyneet ranskalaisten tuotteiden suosimiseen tähtäävien uhkailutoimien osalta.

Jos tuomioistuimen asiassa C-265/95 tuomitsemat tilanteet toistuvat, komisso toteuttaa tarvittavat toimet varmistaakseen, että asiaa koskevaa tuomiota noudatetaan.

(1) Tuomioistuin toteaa asiassa C-265/9 (kommissio v. Ranskan tasavalta, Kok. 1997 s. I-6959) 9.12.1997 antamassaan tuomiossa, että Ranskan tasavalta ei ole noudattanut maataloustuotealan yhteisistä markkinajärjestelyistä ja EY:n perustamissopimuksen 30 artiklasta (nyk. 28 artikla) sekä 5 artiklasta (nyk. 10 artikla) johtuvia velvoitteitaan, koska se ei ole toteuttanut kaikkia tarvittavia ja oikeasuhtaisia toimenpiteitä estääkseen yksityisiä rajoittamasta hedelmien ja vihannesten vapaata liikkuvuutta.

(2) Sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta 7 päivänä joulukuuta 1998 annettu neuvoston asetus (EY) N:o 2679/98 (EYVL L 337, 12.12.1998).